作者:無名氏
標題:沁園春
內容:冰壑平生，如伯倫狂，似希樂豪。喜觀書不用、菊茶明眼，登山不倩、藜杖扶腰。豆粥萍齏，膾羹鱗脯，湖海人常折簡招。誰雲老，有滿懷風月，藏在詩瓢。凌晨向鵠沖霄。道昴宿於今又應蕭。記垂弧令節，恰當後日，下元好景，正屬前朝。冷膽如天，剛腸如劍，須把千杯壽酒澆。那堪更，是梅花時月，爛熳溪橋。